নিউজ বিএনএ ডটকম, সাতক্ষীরা, ১২ জুলাই : জলন্ত সিগারেট ও গরম খুনতির সেঁকা দিয়ে মধ্যযুগীয় কায়দায় নির্যাতন চালানো হয়েছে ১১ বছর বয়সী কাজের মেয়ে শিশু তাসলিমা খাতুনের উপর। লোমহর্ষক এই বর্বর নির্যাতনের ঘটনাটি ঘটেছে সাতক্ষীরা শহরের কাটিয়া এলাকার শেখ কারিমুল ইসলামের বাড়িতে। নির্যাতনকারী কারিমুল শেখ আলী জানের ছেলে।    নির্যাতনের শিকার তাসলিমা আক্তার রিপা রংপুর জেলার তারাগঞ্জ গ্রামের আবু তালেবের মেয়ে। বর্বর নির্যাতনে আহত শিশু তাসলিমা সোমবার রাতে এলাকার মানুষের সহায়তায় সদর থানায় আশ্রয় নিয়েছে। সে এই  নির্যাতনের বিচার চায়।    ভয় জড়িত কন্ঠে শিশু তাসলিমা সাংবাদিকদের জানায়, সৎ মায়ের অত্যাচারে সে তার এক চাচীর হাত ধরে ঢাকায় আসে অন্যের বাড়িতে কাজের জন্য। প্রায় ১ বছর কাজ করার পর তার পিতা তাকে নিয়ে যাওয়ার জন্য ঢাকার ওই বাড়িতে আসেন। এরপর তাকে তার পিতার কাছে না দিয়ে গোপনে সাতক্ষীরার কাটিয়া এলাকার শেখ কারিমুলের বাড়িতে রেখে যায় ঢাকার ওই বাড়িওয়ালা।    কান্না জড়িত কন্ঠে সে আরো জানায়, সাতক্ষীরায় আসার পর বাড়িওয়ালার কাজ গুছিয়ে না করতে পারায় তার উপর প্রায়ই নির্যাতন চালানো হতো। জলন্ত সিগারেট ও গরম খুনতির  সেঁকা দিয়ে তার দুই হাত ও দুই পায়ের তলা ক্ষত-বিক্ষত করে দেওয়া হয়েছে। কারিমুল ও তার স্ত্রীর অমানুষিক নির্যাতনে তাসলিমার বাম চোখটি নষ্ট হওয়ার পথে। তার গলায় ও শরীরের একাধিক স্থানে আঘাতের চিহ্ন রয়েছে।    সে আরো জানায়, নির্যাতনের সময় তার হাত ও মুখ চেপে ধরে রাখা হতো। চিৎকার দেওয়ার চেষ্টা করলেও তা সম্ভব হয়নি। এছাড়া, ঘটনা বাইরে জানাজানি করলে তাকে মেরে ফেলারও হুমকি দিত কারিমুল ও তার স্ত্রী। বর্বর এই নির্যাতন সইতে না পেরে অবশেষে শিশু তাসলিমা সোমবার সকালে কৌশলে ওই বাড়ি থেকে পালিয়ে আসে। পরে স্থানীয় লোকজনদের  সহায়তায় তাকে কাউন্সিলর মাসুম বিল্লাহ শাহিনের কাছে নিয়ে যাওয়া হয়। এরপর তাকে রাতে নিয়ে আসা হয় সাতক্ষীরা সদর থানায়।    সদর থানার ওসি (তদন্ত) রতন শেখ জানান, সদর হাসপাতালে নিয়ে শিশুটির প্রাথমিক চিকিৎসা দেয়া হয়েছে। রাতে কারিমুলের বাড়িতে অভিযান চালিয়ে তাকে ও তার স্ত্রীকে পাওয়া যায়নি। তিনি আরো জানান, এব্যাপারে থানায় কেউ লিখিত অভিযোগ না করায় মামলা নেয়া সম্ভব হয়নি।    প্রতিবেদন : আর করিম চৌধুরী, সম্পাদনায় : পুলক সরকার।